Ľ. Mušková, poslankyňa: (2006-02-02):
Prvý súvisí s čl. 16 Dohovoru o právach dieťaťa a čl. 41 Ústavy Slovenskej republiky z dôvodu zaručenia osobitnej ochrany dieťaťa v rámci vysielania programových služieb a navrhujeme špeciálne ustanovený zákaz zobrazovania maloletých vystavovaných fyzickému alebo psychickému utrpeniu nenáležitou formou. V tomto okruhu riešime požiadavku vyplývajúcu z praxe týkajúcej sa zmeny podmienok a uplatňovania jednotného označovania programov. Napriek tomu, že sa tento systém stal účinným nástrojom zabezpečujúcim ochranu maloletých, je potrebné upraviť v rámci jednotného systému označovania aj časové obmedzenie vysielania programov nevhodných pre maloletých do 15 rokov a nevhodných a neprístupných pre mládež do 18 rokov. Druhý okruh sa týka úpravy výšky sankcií v prípade porušenia ustanovení o ochrane ľudskej dôstojnosti a ľudskosti a maloletých, ako aj v prípade nevykonania sankcie odvysielania oznamu o porušení zákona. Navrhované znenie tiež umožní rade uložiť pre porušenie zákona vyššie sankcie. V posledných mesiacoch je trendom vysielateľov v programovom formáte tzv. reality šou časté porušovanie zákona týkajúce sa práve ľudskej dôstojnosti až za hranicu akceptovateľnosti. V tomto okruhu sa tiež rieši problém nejednoznačného výkladu paragrafu o pozastavení vysielania programu alebo jeho časti, povinnosť uplatnenia tejto sankcie. Napriek rozhodnutiu rady vysielatelia majú možnosť vďaka iným paragrafom to obchádzať. Tretí a posledný okruh návrhu novely upravuje procesný postup vybavovania sťažností. V roku 2005 bolo rade dosiaľ adresovaných vyše 1 000 sťažností, pričom mnohé z nich sú totožné, obsahovo zhodné. Pri vybavovaní sťažností rada v súčasnosti postupuje podľa zákona č. 152/1998 Z. z. o sťažnostiach. Procesné povinnosti, ktoré pri vybavovaní sťažnosti rade zákon o sťažnosti aj ukladá, však zamestnávajú radu natoľko, že sa tým odďaľuje plnenie iných dôležitejších funkcií rady. Rozšírením pôsobnosti rady o vybavovanie sťažností by sa rade umožnilo upraviť procesný postup vybavovania sťažností. Náš návrh riešil tento problém štatútom. Voči takejto forme, ako sme my pripravili v zákone, namietol legislatívny odbor Národnej rady, čo sme ako predkladateľky akceptovali a uznali za správny. Musím poďakovať a vítať návrh ústavnoprávneho výboru, ktorý pozmeňujúcim návrhom upravil spôsob vybavovania sťažností, čo teda aj akceptoval legislatívny odbor, čo Rade pre retransmisiu umožní efektívnejšie pracovať. Vážené pani poslankyne, vážení páni poslanci, už vzhľadom na doteraz nevídané protesty verejnosti voči vysielaniu nemorálnych, neetických, ale i agresívnych programov bolo potrebné Rade pre retransmisiu rozviazať ruky, lebo paragrafy sú v zákone, len sa doteraz nedali využiť, keďže sú druhými paragrafmi viazané, a určitým spôsobom znemožňovali využiť tie prvé paragrafy. Akurát dnes som počula správu o agresivite žiaka, ktorý zbil spolužiaka až do bezvedomia, ktorý sa dostal do nemocnice, a psychológovia hovoria, že príčinou sú nedobré vzory. No stačí si otvoriť televíziu, vážení kolegovia, a účastníci tzv. reality šou svojimi vulgárnosťami, agresivitou, naznačovaním promiskuity skutočne vyvolávajú odpor verejnosti. Pred sebou mám petíciu, ktorú mi zaslali práve pri príležitosti predkladania tohto zákona štatutári petície, ktorí píšu, že „zasielame prvú časť petičných hárkov k petičnej akcii proti vysielaniu nevhodných programov a reklamy, najmä reality šou a násilia, z Rádia Fun, z jej K-Fun, asi poznáte reláciu, ktorá je skutočne neuveriteľne nemorálna, a rozhlasových staníc, ako sme prisľúbili v liste z 22.“. Počet petičných hárkov je 58, v ktorých sa vyjadrilo svojím podpisom zatiaľ 2 133 občanov, je podpisov podpísaných. Vážení kolegovia, ja tieto petičné hárky odovzdám pánu predsedovi Národnej rady, ktoré sú v origináloch predložené Rade pre retransmisiu, a aj vzhľadom na tieto protesty, žiadosti občanov vás prosím, aby ste tento náš návrh podporili. Ďakujem.